text: প্রবাসে সময় যুক্তরাষ্ট্রে করোনায় আক্রান্ত অসংখ্য বাংলাদেশি, নেই সঠিক পরিসংখ্যান
  ২৫-০৩-২০২০, ১৬:৩১
  যুক্তরাষ্ট্রের নিউইয়র্কে করোনাভাইরাসে আরও দুজন বাংলাদেশি মারা গেছেন। এ নিয়ে এক নারীসহ ৫ জন বাংলাদেশি মারা গেলেন। বাংলাদেশি অধ্যুষিত নিউইয়র্ক অঙ্গরাজ্যের বাসিন্দাদের হোম কোয়ারেন্টিনে থাকার নির্দেশ দিয়েছেন প্রেসিডেন্ট ডোনাল্ড ট্রাম্প। দেশটিতে একদিনে রেকর্ড ২শ' ২২ জন কোভিড নাইটিনে মারা গেছেন।
  যুক্তরাষ্ট্রের নিউইয়র্কে আরও দুজন বাংলাদেশি করোনা ভাইরাসে আক্রান্ত হয়ে মারা গেছেন। স্থানীয় সময় মঙ্গলবার সকালে এল্মহার্স্ট এবং সন্ধ্যায় লং আইল্যান্ডের নর্থওয়েল প্লেইনভিউ হাসপাতালে দুজন মারা যান। তাদের একজনের বয়স ৬৫ এবং অপর জনের ৭৩ বছর। এ অবস্থায় আতঙ্ক ঘরে ঘরে।
  আক্রান্ত হয়েছেন অসংখ্য বাংলাদেশি। যদিও এর সঠিক পরিসংখ্যান কারো জানা নেই। নোয়াখালী সমিতি জানিয়েছে, করোনায় আক্রান্ত হয়ে বাংলাদেশি কেউ মারা গেলে জানাজাসহ শেষকৃত্যের যাবতীয় ব্যবস্থা করবেন তারা। এদিকে যুক্তরাষ্ট্রে সবচেয়ে ভয়াবহ অবস্থা বাংলাদেশি অধ্যুষিত নিউইয়র্কে।
  এমন পরিস্থিতিতে প্রেসিডেন্ট ডোনাল্ড ট্রাম্প নিউইয়র্কে বসবাসকারী সবাইকে হোম কোয়ারেন্টিনে যাওয়ার নির্দেশ দিয়েছেন। এমনকি সম্প্রতি যারা নিউইয়র্ক ভ্রমণ করেছেন, তাদেরও নিজ নিজ স্থানে কোয়ারেন্টিনে যেতে হবে।